Možnosti kombinácie liekov Sirdalud a Guajacuran.
Dobrý deň je možné kombinovať lieky sirdalud a Guajacuran ďakujem pekne.
Dobrý deň,
ďakujeme za Vašu otázku.
Liek Guajacuran  sa používa na uľahčenie vykašliavania pri zahlienení a na tlmenie napätia kostrového svalstva. Účinná látka guajfenezín patrí do skupiny centrálnych myorelaxancií odvodených od propandiolu. Má expektoračné a čiastočne aj myorelaxačné účinky. Znižuje svalový tonus.
Liek Sirdalud obsahuje účinnú zložku tizanidín. Je to centrálne pôsobiace liečivo na uvoľnenie kostrového svalstva (myorelaxancium), ktoré účinkuje predovšetkým v mieche a vyvoláva zníženie nadmerného svalového napätia. Sirdalud sa používa na liečbu bolestivých mimovoľných svalových sťahov (kŕčov) spojených s ochoreniami chrbtice, napr. bolesťou v krížoch alebo meravosťou šije, ďalej po chirurgických zákrokoch, napr. pri vysunutí medzistavcovej platničky alebo chronickom zápale bedrového kĺbu.
Pri súčasnej kombinácii liekov bolo popísaných niekoľko stredne závažných interakcií. Guajfenezín, účinná zložka lieku Guajacuran, môže zvýšiť centrálne tlmivý a myorelaxačný účinok  lieku Sirdalud.
Uvedenú kombináciu Vám bez lekárskej indikácie a konzultácie neodporúčam. Vzhľadom na to, že liek Sirdalud je viazaný na lekársky predpis, jeho nedostatočný účinok je potrebné oznámiť ošetrujúcemu lekárovi, ktorý zváži ďalší postup v liečbe. Samovoľné pridávanie iných liekov, ktoré uvoľňujú kostrové svalstvo Vám neodporúčam.
S pozdravom
PharmDr. Patrícia Čečková